Papagaio da familia de los cacatuinos, de tamaño medio ou grande. A meirande parte das cacatúas teñen a cola curta e a plumaxe branca, gris ou negra. Atópanse desde as Filipinas ata Australia e Tasmania, e algunhas especies adoitan gardar en catividade. Aparte dalgún risco anatómico, as cacatúas non presentan características que as distingan doutros papagaios, pero a combinación da cor negra, gris ou branca, o tamaño bastante grande, a cola de extremo cadrado e a súa constitución robusta serven para poder identificalas na maior parte dos casos.

| Existen unhas 17 especies, agrupadas en cinco xéneros. Un deles está constituído pola cacatúa de trompa, Probosciger aterrimus, grande, de cola curta, coa plumaxe gris escura e un copete de longas plumas na caluga. Habita na selva e nas terras boscosas da península de Cabo York, en Australia, así como na rexión de Nova Guinea. Ten un enorme pico curvado que lle permite casca-los froitos das palmeiras que constitúen o seu alimento principal.

As catro cacatúas negras Calyptorhynchus son bastante parecidas entre elas e teñen todas a cola longa. Atópanse en diferentes partes de Australia e diferéncianse pola forma do pico e a cor da cola. Os machos de tódalas especies son completamente negros, excepto a cola; pero as femias teñen unhas franxas estreitas de cor amarela pálido na parte inferior do corpo. Viven en rexións de bosque non moi espeso e con frecuencia asócianse en bandos. Aliméntanse de sementes, noces e larvas de insectos que extraen da madeira seca.

Outro xénero está formado pola cacatúa gang-gang, Callocephalon fimbriatum, que só se atopa nas áreas boscosas do leste australiano. O seu tamaño é mediano, a cola corta e a plumaxe gris. O macho ten unha crista de plumas, coas plantas vermellas, sobre a coroa, e a femia presenta bandas estreitas de cor amarela claro nas zonas inferiores do corpo. O pico é moi forte, adaptado a unha dieta de noces e sementes. |

| As dez especies do xénero Cacatua distribúense desde Tasmania ata Filipinas. A meirande parte delas son predominantemente brancas, cunha crista eréctil de cor branca, amarelo, laranxa, vermello ou rosa, e algunhas especies teñen grandes manchas amarela-pálidas no borde das ás. C. roseicapilla, de Australia, ten as partes superiores grises, un bonete rosa pálido na cabeza, e as partes baixas dunha cor rosa brillante. Son aves sociables e gregarias que habitan nas rexións de bosque aberto. Aliméntanse principalmente de noces, froitas e sementes, así como das raíces das plantas baixas. Xunto con outras cacatúas, as deste xénero diferéncianse doutros tipos de papagaio en que os ovos son incubados por ambos sexos, e non só pola femia, como ocorre naqueles.

Nymphicus hollandicus é unha cacatúa pequena e moi particular, coas plumas da cola longas e acabadas en punta, a plumaxe gris, unha crista delicada e marcas amarelas e laranxa nas meixelas. Atópanse nas rexións áridas do interior de Australia, sobre todo nas zonas despexadas con árbores diseminados. O seu principal alimento son as sementes pequenas que recolle no chan. Parece probable que a constitución liviá, a cola longa, a plumaxe e o comportamento destas cacatúas tan peculiares constitúen a adaptación a un medio ambiente aberto, en onde só se alimentan a base de ditas pequenas sementes.

FAMILIA: psitácidos. ORDEN: psitaciformes. CLASE: aves.
D.T.H.